Baie kere wanneer die groot hamers van die lewe en die skerp tonge my hart aan flarde het, dan wonder ek of die Here dit darem raakgesien het en of Hy bewus is van die pyn wat iewers diep in my binneste kom vasskop en nesmaak het. Weet Hy darem wat in my binneste aan die gang is? Dit is in sulke tye dat ons aan die liefde en die goedheid van God twyfel, veral wanneer die ou sielsvyand sulke tipe van gedagtes aanhoudend in my emosie belaaide gedagtewêreld kom afskiet. Maar dit is juis in hierdie tye dat Hy by ons is, al voel dit nie so nie:
Jes 57:15 Want so sê die Hoë en Verhewene wat in die ewigheid woon, Heilig is sy Naam: Ek woon in die hoogte en in die heilige plek en by die verbryselde en (by die) nederige van gees, om te laat herlewe die gees van die nederiges en te laat herlewe die hart van die verbryseldes.
Dit is in sulke tye wanneer die Here nie net by jou kom kuier nie, maar by jou Hy kom woon totdat jy weer lewe en nie net asemhaal nie. Hy is soos die wonderlike bedagsame verpleegster wat spesiaal by jou kom woon en jou versorg, vertroos en bemoedig totdat jy weer moed geskep het om weer met die lewe aan te gaan. Hy kom in die hoedanigheid as die geneesheer wat met jou ’n pad stap totdat jy genees is. Slegs diegene wat deur die tipe van verbryseling gekom het weet dat dit nie net ’n sielepyn is nie, maar dat dit ook ’n letterlike en ligaamlike pyn in die hart is.